**JAVNO SAVJETOVANJE SA ZAINTERESIRANOM JAVNOŠĆU U POSTUPKU DONOŠENJA**

**Odluke o komunalnom redu Grada Hvara**

 Hrvatski sabor na sjednici održanoj 13. srpnja 2018. godine donio je Zakon o komunalnom gospodarstvu („Narodne novine“ br. 68/18, 110/18) koji je stupio na snagu 04. kolovoza 2018. godine. U prijelaznim i završnim odredbama novog Zakona propisana je obveza jedinica lokalne samouprave donijeti novu odluku o komunalnom redu.

 Predstavničko tijelo jedinice lokalne samouprave u svrhu uređenja naselja te uspostave i održavanja komunalnog reda u naselju donosi odluku o komunalnom redu sukladno odredbi čl. 104. Zakona o komunalnom gospodarstvu („Narodne novine“ br. 68/18 i 110/18).

 Novi Zakon o komunalnom gospodarstvu osigurao je normativne uvjete kako bi se nejasnoće i nedostaci uočeni u provedbi nadzora komunalnih redara po starom Zakonu razriješili te kako bi se poboljšali uvjeti za provedbu komunalnog reda.

 Novim Zakonom omogućeno je komunalnim redarima da utvrde identitet građana prikupljanjem njihovih osobnih podataka, da zatraže i pregledaju isprave od stranaka i drugih osoba nazočnih prilikom nadzora, što pridonosi jasnije uređenom pravnom položaju komunalnih redara te su propisane sankcije za ometanje komunalnog redara u provedbi nadzora i za onemogućavanje pregleda isprava.

 Predloženim nacrtom Odluke o komunalnom redu Grada Hvara ( u daljnjem tekstu: Odluke) propisuje se uređenje naselja, način uređenja i korištenja površina javne namjene i zemljišta u vlasništvu Grada Hvara za gospodarske i druge svrhe, uključujući i njihovo davanje na privremeno korištenje te održavanje reda na tim površinama, uvjeti korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila, održavanje čistoće i čuvanje površina javne namjene, mjere za održavanje komunalnog reda te prekršajne odredbe.

 Javno savjetovanje sa zainteresiranom javnošću ima za cilj upoznati javnost sa predloženim nacrtom Odluke i pribaviti mišljenja, primjedbe i prijedloge zainteresirane javnosti kako bi predloženo, ukoliko je zakonito i stručno utemeljeno, bilo prihvaćeno od strane donositelja Odluke i u konačnosti ugrađeno u odredbe Odluke.

 Ovo savjetovanje ostaje otvoreno od 15. svibnja do 15. lipnja 2020. godine, a do kada svi zainteresirani mogu dati svoje prijedloge i sugestije na nacrt Odluke na ove e-mail adrese: procelnik@hvar.hr i ita.pavicic@hvar.hr sa naznakom „javno savjetovanje - Odluka o komunalnom redu Grada Hvara“. Nakon isteka savjetovanja više neće biti moguće ispunjavati Obrazac za savjetovanje i pisati komentare na ovu temu.

 Svi prijedlozi i komentari bit će uzeti u obzir i razmotreni te će se po završetku Savjetovanja objaviti u Izvješću o provedenom savjetovanju.

Konačna verzija Odluke proslijedit će se Gradskom vijeću Grada Hvara na razmatranje i usvajanje.